নিজস্ব প্রতিবেদন: লেকটাউনের হিন্দি মাধ্যম স্কুলে ধুন্ধুমার। ছাত্রীর শ্লীলতাহানিকে কেন্দ্র করে তীব্র উত্তেজনা। অভিযুক্ত শিক্ষকের গ্রেফতারির দাবিতে আন্দোলন। আন্দোলনকারীদের সঙ্গে দফায় দফায় অশান্তি। আন্দোলনের নামে রাজনীতি করার অভিযোগ তৃণমূল বিধায়কের। পালটা তোপ বিজেপির। পারদটা চড়ছিল গত একসপ্তাহ ধরে। একাদশ শ্রেণির ছাত্রীকে শ্লীলতাহানির অভিযোগ ওঠে স্কুলে শিক্ষকের বিরুদ্ধে। সেই ঘটনায় এদিন সকাল থেকেই স্কুলের সামনে জড়ো হতে শুরু করেন অসংখ্য মানুষ। আসেন অভিযোগাকারী ছাত্রীর বাবাও। অভিযুক্ত শিক্ষককে স্কুলে রাখা চলবে না, এই দাবিতেই আন্দোলন শুরু হয় স্কুলের সামনে। বেলা গড়াতেই ময়দানে হাজির হয় আরেক পক্ষ। পুলিস এলেও দীর্ঘক্ষণ চলতে থাকে অশান্তি-মারপিট। আন্দোলনকারীদের দাবি, বহিরাগতরা এসে মারধর করেছে তাঁদের। যদিও, স্থানীয় বিধায়ক সুজিত বসু তা উড়িয়ে পালটা রাজনীতির অভিযোগ করেছেন। আন্দোলনকারীদেরই বহিরাগত বলেন তিনি। দিনভর স্কুলে যেভাবে মারপিট চলল , তা নিয়ে উদ্বিগ্ন পড়ুয়া থেকে  অভিভাবকরা।